P9_TA(2021)0500

Ugwaljanza bejn in-nisa u l-irġiel fl-Unjoni Ewropea fl-2018-2020

Riżoluzzjoni tal-Parlament Ewropew tal-15 ta' Diċembru 2021 dwar l-ugwaljanza bejn in-nisa u l-irġiel fl-Unjoni Ewropea fl-2018-2020 (2021/2020(INI))

(2022/C 251/02)

Il-Parlament Ewropew,

— wara li kkunsidra l-Artikolu 3(3) tat-Trattat dwar l-Unjoni Ewropea, l-Artikoli 6, 8, 10, 83, 153 u 157 tat-Trattat dwar il-Funzjonament tal-Unjoni Ewropea, u l-Artikoli 21 u 23 tal-Karta tad-Drittijiet Fundamentali tal-Unjoni Ewropea,

— wara li kkunsidra d-Dikjarazzjoni Universali tad-Drittijiet tal-Bniedem tal-1948,

— wara li kkunsidra d-direttivi tal-UE mill-1975 'il quddiem dwar diversi aspetti ta' trattament ugwali għan-nisa u l-irġiel, jiġifieri d-Direttiva tal-Kunsill 79/7/KEE tad-19 ta' Diċembru 1978 dwar l-implimentazzjoni progressiva tal-prinċipju tat-trattament ugwali tal-irġiel u n-nisa fi kwistjonijiet ta' sigurtà soċjali (1), id-Direttiva tal-Kunsill 86/613/KEE tal-11 ta' Diċembru 1986 dwar l-applikazzjoni tal-prinċipju ta' trattament ugwali bejn l-irġiel u n-nisa involuti f'attività, inkluża l-agrikoltura, b'kapaċità li fiha jaħdmu għal rashom, u dwar il-protezzjoni ta' nisa li jaħmu għal rashom waqt it-tqala u waqt li qegħdin irabbu t-tfal (2), id-Direttiva tal-Kunsill 92/85/KEE tad-19 ta' Ottubru 1992 dwar l-introduzzjoni ta' miżuri biex jinkoraġġixxu t-titjib fis-saħħa u s-sigurtà fuq il-post tax-xogħol għall-ħaddiema nisa tqal u ħaddiema li welldu reċentement, jew li qed ireddgħu (3), id-Direttiva tal-Kunsill 2004/113/KE tat-13 ta' Diċembru 2004 li timplimenta l-prinċipju ta' trattament ugwali bejn l-irġiel u n-nisa fl-aċċess għal u l-provvista ta' merkanzija u servizzi (4), id-Direttiva 2006/54/KE tal-Parlament Ewropew u tal-Kunsill tal-5 ta' Lulju 2006 dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol (5), id-Direttiva tal-Kunsill 2010/18/UE tat-8 ta' Marzu 2010 li timplimenta l-Ftehim Qafas rivedut dwar il-leave tal-ġenituri konkluż minn BUSINESSEUROPE, UEAPME, CEEP u ETUC (6), u d-Direttiva 2010/41/UE tal-Parlament Ewropew u tal-Kunsill tas-7 ta' Lulju 2010 dwar l-applikazzjoni tal-prinċipju ta' trattament ugwali bejn l-irġiel u n-nisa li jeżerċitaw attività li fiha jaħdmu għal rashom u li tħassar id-Direttiva tal-Kunsill 86/613/KEE (7),

— wara li kkunsidra l-Konvenzjoni tan-NU tal-1949 dwar is-Soppressjoni tat-Traffikar tal-Bnedmin u l-Isfruttament tal-Prostituzzjoni ta' Oħrajn,

— wara li kkunsidra l-Aġenda 2030 tan-NU għall-Iżvilupp Sostenibbli u l-Għanijiet ta' Żvilupp Sostenibbli, b'mod partikolari l-għan 5 u l-miri u l-indikaturi relatati,

— wara li kkunsidra l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul),

— wara li kkunsidra d-Dikjarazzjoni u l-Pjattaforma ta' Azzjoni ta' Beijing adottati mir-Raba' Konferenza Dinjija dwar in-Nisa fil-15 ta' Settembru 1995 u d-dokumenti ta' eżitu sussegwenti adottati fis-sessjonijiet speċjali tan-NU Beijing+5, + 10, + 15 u + 20,

— wara li kkunsidra l-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa tat-18 ta' Diċembru 1979,

— wara li kkunsidra l-Konvenzjoni Nru 100 tal-Organizzazzjoni Internazzjonali tax-Xogħol dwar Remunerazzjoni Indaqs għall-Ħaddiema Rġiel u Nisa għal Xogħol ta' Valur Indaqs,

— wara li kkunsidra l-Konvenzjoni Nru 156 tal-Organizzazzjoni Internazzjonali tax-Xogħol dwar l-Opportunitajiet Indaqs u t-Trattament Ugwali għall-Ħaddiema Rġiel u Nisa: Ħaddiema b'Responsabbiltajiet tal-Familja,

— wara li kkunsidra l-komunikazzjoni tal-Kummissjoni tal-5 ta' Marzu 2020 intitolata “Unjoni ta' Ugwaljanza: Strateġija ta' Ugwaljanza Bejn is-Sessi għall-2020-2025” (COM(2020)0152),

— wara li kkunsidra l-komunikazzjoni tal-Kummissjoni tat-12 ta' Novembru 2020 intitolata “Unjoni ta' Ugwaljanza: Strateġija dwar l-Ugwaljanza tal-LGBTIQ 2020-2025” (COM(2020)0698),

— wara li kkunsidra d-dokument ta' ħidma tal-persunal tal-Kummissjoni tal-5 ta' Marzu 2021 intitolat “2021 report on gender equality in the EU” (Rapport tal-2021 dwar l-ugwaljanza bejn il-ġeneri fl-UE) (SWD(2021)0055),

— wara li kkunsidra l-komunikazzjoni tal-Kummissjoni tal-24 ta' Marzu 2021 intitolata “Strateġija tal-UE dwar id-drittijiet tat-tfal (2020-2025)” (COM(2021)0142),

— wara li kkunsidra l-istudju intitolat “The gender based impact of the COVID-19 crisis and post-crisis period”, ippubblikat mid-Dipartiment Tematiku għad-Drittijiet taċ-Ċittadini u l-Affarijiet Kostituzzjonali tad-Direttorat Ġenerali għall-Politiki Interni tiegħu fit-30 ta' Settembru 2020,

— wara li kkunsidra l-Indiċi tal-Ugwaljanza bejn il-Ġeneri għall-2019 u l-2020 tal-Istitut Ewropew għall-Ugwaljanza bejn is-Sessi,

— wara li kkunsidra r-riżoluzzjoni tiegħu tad-9 ta' Ġunju 2015 dwar l-istrateġija tal-UE għall-ugwaljanza bejn in-nisa u l-irġiel wara l-2015 (8),

— wara li kkunsidra r-riżoluzzjoni tiegħu tal-14 ta' Ġunju 2017 dwar il-ħtieġa ta' strateġija tal-UE biex titwaqqaf u tiġi evitata d-differenza bejn il-pensjonijiet tan-nisa u tal-irġiel (9),

— wara li kkunsidra r-riżoluzzjoni tiegħu tas-17 ta' Diċembru 2020 dwar il-ħtieġa ta' konfigurazzjoni speċifika tal-Kunsill dwar l-ugwaljanza bejn il-ġeneri (10),

— wara li kkunsidra r-riżoluzzjoni tiegħu tal-21 ta' Jannar 2021 dwar l-Istrateġija tal-UE għall-Ugwaljanza bejn il-Ġeneri (11),

— wara li kkunsidra r-riżoluzzjoni tiegħu tal-21 ta' Jannar 2021 dwar il-perspettiva tal-ġeneru fil-kriżi tal-COVID-19 u fil-perjodu ta' wara l-kriżi (12),

— wara li kkunsidra r-riżoluzzjoni tiegħu tal-11 ta' Frar 2021 dwar l-isfidi għad-drittijiet tan-nisa fl-Ewropa: aktar minn 25 sena wara d-Dikjarazzjoni u l-Pjattaforma ta' Azzjoni ta' Beijing (13),

— wara li kkunsidra r-riżoluzzjoni tiegħu tal-24 ta' Ġunju 2021 dwar is-sitwazzjoni tas-saħħa sesswali u riproduttiva u d-drittijiet relatati fl-UE, fil-kuntest tas-saħħa tan-nisa (14),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is-Sessi (A9-0315/2021),

A. billi d-drittijiet tan-nisa huma drittijiet tal-bniedem u għalhekk huma universali u indiviżibbli, kif minqux fit-Trattat dwar l-Unjoni Ewropea u fil-Karta tad-Drittijiet Fundamentali; billi l-ġlieda għall-ugwaljanza bejn il-ġeneri u l-promozzjoni u l-protezzjoni tad-drittijiet tan-nisa hija responsabbiltà verament kollettiva li teħtieġ progress aktar rapidu u sforzi mill-istituzzjonijiet u l-Istati Membri tal-UE; billi l-UE u l-Istati Membri tagħha jeħtiġilhom li jkollhom fil-mira l-ġlieda kontra l-inugwaljanzi u d-diskriminazzjoni abbażi tal-ġeneru u s-sess, il-promozzjoni tal-ugwaljanza bejn il-ġeneri, u l-garanzija tad-drittijiet u t-trattament indaqs għan-nisa u l-irġiel fid-diversità kollha tagħhom, kif ukoll jiżguraw li jkollhom setgħa u opportunitajiet indaqs biex isawru s-soċjetà u ħajjithom stess; billi skont l-Istitut Ewropew għall-Ugwaljanza bejn is-Sessi, l-UE tinsab mill-inqas 60 sena 'l bogħod milli tikseb ugwaljanza sħiħa bejn il-ġeneri; billi l-ugwaljanza bejn il-ġeneri fl-UE għadha ma ntlaħqitx u l-progress f'din id-direzzjoni għadu miexi bil-mod, qed jistaġna jew saħansitra sejjer lura f'ċerti reġjuni u pajjiżi; billi l-punteġġ tal-UE fl-Indiċi tal-Ugwaljanza bejn il-Ġeneri żdied b'4,1 punti biss mill-2010 u b'0,5 punti mill-2017 (15); billi l-Istati Membri kisbu punteġġ medju ta' 67,9 minn 100 fl-2020;

B. billi n-nisa jrid ikollhom l-istess opportunitajiet bħall-irġiel biex jiksbu l-indipendenza ekonomika; billi, għalkemm ir-rati ta' impjieg tan-nisa għolew, l-inugwaljanza bejn il-ġeneri fis-suq tax-xogħol għadha realtà inkwetanti u sfida sinifikanti, filwaqt li x-xejriet tas-suq tax-xogħol fid-dawl tal-pandemija juru impatt aktar sinifikanti fuq in-nisa milli fuq l-irġiel (16); billi r-rata ta' impjieg għall-irġiel fl-età tax-xogħol fl-UE-27 kienet ta' 79 % fl-2019, u qabżet dik tan-nisa bi 11,7-il punt perċentwali; billi fir-rigward tal-parteċipazzjoni fis-suq tax-xogħol, 8 % tal-irġiel fl-UE qed jaħdmu part-time meta mqabbla ma' 31 % tan-nisa, u dan juri inugwaljanzi persistenti; billi d-differenza bejn il-ġeneri fir-rata ta' impjieg ekwivalenti għal full-time żdiedet fi tmien Stati Membri mill-2010; billi ftit li xejn sar progress fl-isfida tas-segregazzjoni settorjali u okkupazzjonali skont il-ġeneru fis-suq tax-xogħol; billi d-differenza fl-impjiegi hija partikolarment għolja għan-nisa bi status soċjoekonomiku fqir, bħall-ommijiet waħedhom, l-indokraturi nisa, in-nisa b'diżabilità, in-nisa migranti u refuġjati, in-nisa minn diversi sfondi razzjali u etniċi u minn minoranzi reliġjużi, in-nisa b'kisbiet edukattivi baxxi, in-nisa LGBTIQ+, kif ukoll in-nisa żgħażagħ u anzjani;

C. billi n-nisa fl-UE jitħallsu 14 % inqas fis-siegħa mill-irġiel bħala medja u billi d-differenza bejn il-ġeneri fil-pagi tvarja bejn 3,3 % u 21,7 % fl-Istati Membri kollha; billi minkejja l-fatt li l-prinċipju ta' paga ugwali għall-irġiel u n-nisa ilu parti mill-acquis tal-UE sa mill-1957 u ammont sinifikanti ta' leġiżlazzjoni nazzjonali, u minkejja l-azzjoni meħuda u r-riżorsi minfuqa li jippruvaw inaqqsu dawn id-differenzi, il-progress kien minimu u l-inugwaljanza fil-pagi saħansitra marret għall-agħar f'diversi Stati Membri; billi ħafna aktar nisa milli rġiel jaħdmu part-time (8,9 miljun vs 560 000) minħabba r-responsabbiltajiet ta' kura tagħhom; billi ż-żieda fil-ħtiġijiet ta' kura fit-tul u n-nuqqas ta' servizzi ta' kura jaggravaw l-inugwaljanzi bejn il-ġeneri fil-familji u fl-impjiegi; billi ċ-ċifri tal-Eurostat juru li l-qgħad fost in-nisa żdied minn 6,9 % f'April għal 7,9 % f'Awwissu 2020, filwaqt li l-qgħad fost l-irġiel żdied minn 6,5 % għal 7,1 % matul l-istess perjodu;

D. billi n-nisa jiffaċċjaw inugwaljanzi u diskriminazzjoni intersettorjali, inkluż minħabba r-razza, l-oriġini etnika jew soċjali, l-orjentazzjoni sesswali, l-identità u l-espressjoni tal-ġeneru, ir-reliġjon jew it-twemmin, l-istatus ta' residenza u d-diżabilità tagħhom, u billi jridu jsiru sforzi biex jiġu indirizzati l-forom kollha ta' diskriminazzjoni biex tinkiseb ugwaljanza bejn il-ġeneri għan-nisa kollha; billi sa issa l-politiki tal-UE ma applikawx approċċ intersezzjonali u ffukaw biss fuq id-dimensjoni individwali tad-diskriminazzjoni, u dan jimminimizza d-dimensjonijiet istituzzjonali, strutturali u storiċi tagħha; billi l-applikazzjoni ta' analiżi intersezzjonali mhux biss tippermettilna nifhmu l-ostakoli strutturali, iżda tipprovdi wkoll evidenza biex jinħolqu punti ta' riferiment, u titwitta t-triq lejn politiki strateġiċi u effettivi kontra d-diskriminazzjoni sistemika, l-esklużjoni u l-inugwaljanzi soċjali;

E. billi r-rapport tal-Kummissjoni tal-2021 dwar l-ugwaljanza bejn il-ġeneri fl-UE jikkonkludi li l-pandemija tal-COVID-19 affettwat ħafna l-ħajja tan-nisa u aggravat id-differenzi eżistenti bejn il-ġeneri fi kważi kull rispett; billi fuq quddiem nett tal-isforzi biex tiġi miġġielda l-pandemija, madwar 70 % tal-ħaddiema fis-setturi soċjali u tas-saħħa huma nisa, bħal infermiera, tobba jew assistenti tat-tindif; billi d-diversi impatti tal-pandemija fuq in-nisa jvarjaw minn żieda fil-vjolenza u l-fastidju abbażi tal-ġeneru u l-vjolenza domestika għal piż akbar ta' responsabbiltajiet ta' kura u responsabbiltajiet domestiċi bla ħlas, filwaqt li n-nisa jkomplu jwettqu l-maġġoranza tal-faċendi tad-dar u tal-familja, aktar u aktar meta jaħdmu mid-dar, ikunu mingħajr impjieg jew ikollhom xogħol part-time; billi barra minn hekk, in-nisa jiffaċċjaw żvantaġġi ekonomiċi fis-suq tax-xogħol, b'mod partikolari l-ħaddiema tal-kura tas-saħħa, l-indukraturi u l-ħaddiema f'setturi oħra ddominati min-nisa u prekarji, u aċċess ristrett għas-saħħa sesswali u riproduttiva u d-drittijiet relatati (SRHR); billi l-impatt ekonomiku tal-pandemija jhedded li jreġġa' lura l-progress li nkiseb bi sforzi kbar fir-rigward tal-indipendenza ekonomika tan-nisa matul l-aħħar deċennju; billi l-impjieg tan-nisa naqas b'mod aktar drastiku matul il-pandemija milli naqas matul ir-reċessjoni tal-2008 (17), b'konsegwenzi sinifikanti għan-nisa u l-familji tagħhom u għall-ekonomija usa', inklużi opportunitajiet, libertajiet, drittijiet u benesseri mnaqqsa; billi r-rapport tal-Indiċi Globali ta' Disparità bejn is-Sessi tal-2021 jiddikjara li ż-żmien meħtieġ biex titneħħa d-differenza bejn il-ġeneri żdied b'ġenerazzjoni minn 99,5 sena għal 135,6 sena b'riżultat tal-pandemija (18);

F. billi fl-aħħar għaxar snin kien hemm enfasi bla preċedent fuq l-ugwaljanza bejn il-ġeneri fl-isport, iżda mhux dejjem għall-aħjar raġunijiet u skopijiet, speċjalment fir-rigward tad-drittijiet tan-nisa fil-prattika;

G. billi l-Istitut Ewropew għall-Ugwaljanza bejn is-Sessi (EIGE) jiddefinixxi l-vjolenza abbażi tal-ġeneru kontra n-nisa bħala kwalunkwe forma ta' vjolenza li hija diretta kontra mara minħabba li hija mara jew li taffettwa lin-nisa b'mod sproporzjonat; billi l-vjolenza kontra n-nisa fil-forom kollha tagħha (vjolenza fiżika, sesswali, psikoloġika, ekonomika jew ċibernetika) hija ksur tad-drittijiet tal-bniedem, forma estrema ta' diskriminazzjoni kontra n-nisa u wieħed mill-akbar ostakli għall-kisba tal-ugwaljanza bejn il-ġeneri; billi l-vjolenza abbażi tal-ġeneru għandha l-għeruq tagħha fid-distribuzzjoni inugwali tal-poter bejn il-ġeneri, l-istrutturi patrijarkali u l-istereotipi marbuta mal-ġeneru, li wasslu għal dominazzjoni fuq in-nisa u diskriminazzjoni kontrihom mill-irġiel u dan jista' jvarja fl-apparenza, l-intensità u l-forma; billi soċjetà ħielsa mill-vjolenza abbażi tal-ġeneru trid tiġi rikonoxxuta bħala prerekwiżit assolut għall-ugwaljanza bejn il-ġeneri;

H. billi 31 % tan-nisa fl-Ewropa esperjenzaw vjolenza fiżika u/jew sesswali u billi għadd kbir ħafna ta' nisa jesperjenzaw attakk u fastidju sesswali fi sħubijiet intimi u fil-ħajja pubblika (19); billi rapporti u ċifri minn diversi Stati Membri juru żieda inkwetanti fil-vjolenza abbażi tal-ġeneru matul il-pandemija tal-COVID-19; billi skont l-Organizzazzjoni Dinjija tas-Saħħa, xi Stati Membri rrappurtaw żieda ta' 60 % f'sejħiet ta' emerġenza minn nisa soġġetti għal vjolenza mis-sieħeb intimu tagħhom matul il-pandemija (20); billi skont rapport tal-Europol, l-abbuż sesswali tat-tfal online żdied b'mod drammatiku fl-UE (21); billi l-impatt tal-konfinament fuq il-ħajja soċjali, ekonomika, psikoloġika u demokratika kien sproporzjonatament sever fuq il-persuni u n-nisa f'sitwazzjonijiet vulnerabbli, b'mod partikolari fir-rigward tal-esponiment għall-vjolenza, iż-żieda fid-dipendenza ekonomika u l-inugwaljanzi fuq il-post tax-xogħol u bejn ir-rwoli ta' kura; billi, barra minn hekk, il-miżuri ta' lockdown għamluha aktar diffiċli għall-vittmi ta' vjolenza mis-sieħeb intimu biex ifittxu l-għajnuna peress li spiss kienu magħluqa ma' dawk li abbużaw minnhom u kellhom aċċess limitat għal servizzi ta' appoġġ; billi strutturi u riżorsi ta' appoġġ insuffiċjenti jew inadegwati aggravaw pandemija ''moħbija'' eżistenti;

I. billi hemm movimenti inkwetanti kontra l-ġeneru u kontra n-nisa li jattakkaw id-drittijiet tan-nisa madwar l-Ewropa, filwaqt li jikkontestaw il-kisbiet u l-progress u b'hekk jimminaw il-valuri demokratiċi; billi r-reazzjoni negattiva kontra l-politiki tal-ugwaljanza bejn il-ġeneri u d-drittijiet tan-nisa qed issir kwistjoni ta' tħassib serju;

J. billi t-traffikar ta' bnedmin huwa fenomenu relatat ħafna mal-ġeneru, fejn kważi tliet kwarti mill-vittmi kollha rrappurtati huma nisa u bniet li kienu ttraffikati b'mod predominanti għal sfruttament sesswali; billi t-traffikar tal-bnedmin huwa parti dejjem tikber tal-kriminalità organizzata u ksur tad-drittijiet tal-bniedem; billi 78 % tat-tfal kollha ttraffikati huma bniet u 68 % tal-adulti ttraffikati huma nisa;

K. billi l-aċċess għall-SRHR, inkluża l-edukazzjoni dwar is-sesswalità u r-relazzjonijiet, l-ippjanar tal-familja, il-metodi ta' kontraċezzjoni u l-abort sikur u legali, huwa essenzjali biex tinkiseb l-ugwaljanza bejn il-ġeneri u tiġi eliminata l-vjolenza abbażi tal-ġeneru; billi l-awtonomija u l-abbiltà tal-bniet u n-nisa li jieħdu deċiżjonijiet liberi u indipendenti dwar ġisimhom u ħajjithom huma prerekwiżiti għall-indipendenza ekonomika tagħhom u għalhekk għall-ugwaljanza bejn il-ġeneri u l-eliminazzjoni tal-vjolenza abbażi tal-ġeneru; billi huwa inaċċettabbli li diversi Stati Membri bħalissa qed jippruvaw jillimitaw l-aċċess għall-SRHR permezz ta' liġijiet restrittivi ħafna li jwasslu għal diskriminazzjoni abbażi tal-ġeneru u għandhom konsegwenzi negattivi għas-saħħa tan-nisa;

L. billi n-nisa fl-UE huma affettwati b'mod aktar sproporzjonat mill-faqar jew mir-riskju tal-esklużjoni soċjali milli l-irġiel, b'mod partikolari n-nisa li jesperjenzaw forom intersezzjonali ta' diskriminazzjoni minħabba fatturi strutturali, normi tal-ġeneru u stereotipi; billi mill-2010, id-differenza bejn il-ġeneri fil-qligħ żdiedet fi 17-il Stat Membru, filwaqt li d-differenza bejn il-ġeneri fl-introjtu kibret fi 19-il Stat Membru, u dan wassal għal żieda ġenerali fl-inugwaljanza bejn il-ġeneri fil-qligħ u l-introjtu fl-UE (22); billi 40,3 % tal-unitajiet domestiċi b'ġenitur wieħed fl-UE kienu f'riskju ta' faqar jew esklużjoni soċjali fl-2019 (23); billi n-nisa jinsabu f'riskju akbar ta' faqar u ta' insigurtà tal-impjiegi, b'dawk f'riskju spiss jaħdmu f'impjiegi bi ħlas baxx u jkollhom pagi insuffiċjenti biex jegħlbu l-linja tal-faqar u l-kundizzjonijiet tax-xogħol prekarji;

M. billi huwa importanti li jiġi garantit id-dritt għal paga ugwali għal xogħol ugwali jew xogħol ta' valur ugwali, kif minqux fit-Trattati;

N. billi d-differenza bejn il-ġeneri fil-pagi fl-UE hija ta' 14,1 %, b'varjazzjonijiet bejn l-Istati Membri; billi din id-differenza bejn il-ġeneri fil-pagi għandha għadd ta' implikazzjonijiet, mhux l-inqas differenza ta' 29,5 % (24) fl-intitolamenti tal-pensjoni korrispondenti, u dan iwassal għal differenza bejn il-ġeneri fil-pensjonijiet li twassal biex in-nisa akbar fl-età jitpoġġew f'riskju akbar ta' faqar u esklużjoni soċjali; billi dan huwa r-riżultat ta' differenzi fil-karriera u fl-impjiegi li akkumulaw permezz ta' responsabbiltajiet ta' kura u/jew xogħol part-time mwettaq min-nisa maż-żmien, u r-riperkussjonijiet li jirriżultaw għall-aċċess għar-riżorsi finanzjarji bħall-benefiċċji u l-pagamenti tal-pensjoni; billi d-dritt għal paga ugwali għal xogħol ugwali mhuwiex dejjem garantit u għadu waħda mill-akbar sfidi li trid tingħeleb fl-isforzi biex tiġi miġġielda d-diskriminazzjoni fil-paga (25); billi l-kondiviżjoni ugwali bejn il-ġeneri tal-liv tal-ġenituri hija importanti biex tiġi indirizzata d-differenza bejn il-ġeneri fil-pagi; billi, għalkemm essenzjali u ta' valur soċjoekonomiku għoli, ix-xogħol f'setturi ddominati ħafna min-nisa bħall-kura, it-tindif, il-bejgħ bl-imnut u l-edukazzjoni ta' spiss huwa inqas apprezzat u mħallas inqas mix-xogħol f'setturi ddominati mill-irġiel; billi dan il-fatt jenfasizza l-ħtieġa urġenti li tiġi vvalutata mill-ġdid l-adegwatezza tal-pagi fis-setturi ddominati min-nisa;

O. billi 20,6 % biss tan-nisa b'diżabilità jinsabu f'impjieg full-time fl-UE, meta mqabbla ma' 28,5 % tal-irġiel b'diżabilità. billi ċ-ċifri juru li, bħala medja, 29,5 % tan-nisa b'diżabilità fl-UE huma fir-riskju li jisfaw vittmi tal-faqar u l-esklużjoni soċjali, meta mqabbla ma' 27,5 % tal-kontropartijiet maskili tagħhom;

P. billi l-istereotipi marbuta mal-ġeneru għadhom jinfluwenzaw it-tqassim tax-xogħol fid-dar, fl-edukazzjoni, fuq il-post tax-xogħol u fis-soċjetà; billi l-kura u x-xogħol domestiku bla ħlas, li fil-biċċa l-kbira jitwettqu min-nisa, jimponu piż sproporzjonat fuq in-nisa, li għandhom rwol vitali f'dan ir-rigward; billi l-pandemija tal-COVID-19 kixfet l-istat xokkanti tad-djar tal-kura Ewropej u tas-settur kollu kemm hu, li jimpjega l-aktar lin-nisa; billi 80 % tal-kura pprovduta fl-UE tingħata minn indokraturi informali, u 75 % minnhom huma nisa (26); billi qabel it-tifqigħa tal-COVID-19, in-nisa fl-UE qattgħu medja ta' 13-il siegħa aktar mill-irġiel fuq kura u faċendi tad-dar bla ħlas kull ġimgħa; billi l-kondiviżjoni inugwali tar-responsabbiltajiet ta' kura fl-Istati Membri hija aggravata minn aċċess limitat jew nuqqas totali ta' aċċess għal faċilitajiet ta' kura adegwati u aċċessibbli, inklużi faċilitajiet ta' kura pubblika għat-tfal u l-anzjani, u dan iwassal għal perjodi ta' assenza mis-suq tax-xogħol u jkabbar id-differenzi bejn il-ġeneri fil-pagi u fil-pensjonijiet; billi 7,7 miljun mara bejn l-20 u l-64 sena kienu 'l bogħod mis-suq tax-xogħol tal-UE fl-2019 minħabba li kienu qed jieħdu ħsieb it-tfal jew persuni oħra bi bżonnijiet ta' kura, meta mqabbla ma' 450 000 raġel; billi l-investiment fis-servizzi universali, inklużi s-servizzi tal-kura, jista' jnaqqas ir-responsabbiltajiet sproporzjonati ta' kura mpoġġija fuq in-nisa u jtejjeb il-kapaċità tagħhom ta' parteċipazzjoni libera fis-suq tax-xogħol; billi kulħadd, irrispettivament mill-ġeneru, għandu d-dritt li jaħdem u li jibbilanċja l-ħajja professjonali u privata tiegħu;

Q. billi l-miżuri biex jinkiseb bilanċ bejn ix-xogħol u l-ħajja privata huma importanti biex tiġi żgurata diviżjoni ugwali tar-responsabbiltajiet ta' kura bejn in-nisa u l-irġiel u biex jiġu indirizzati d-differenzi fl-introjtu u fl-impjiegi; billi l-kisba ta' bilanċ bejn ix-xogħol u l-ħajja privata tiddependi mid-disponibbiltà u l-aċċessibbiltà ta' servizzi pubbliċi ta' kura ta' kwalità għolja, u affordabbli; billi l-benefiċċji kollha tal-maternità għandhom jiġu żgurati u jinżammu, b'implimentazzjoni sħiħa tad-Direttiva dwar il-Bilanċ bejn ix-Xogħol u l-Ħajja Privata (27) mill-Istati Membri; billi l-politiki pubbliċi huma meħtieġa għall-protezzjoni u l-promozzjoni tal-infermiera u tat-treddigħ, mingħajr preġudizzju għall-għażliet tan-nisa;

R. billi l-Kummissjoni adottat l-Istrateġija tagħha dwar l-Ugwaljanza bejn il-Ġeneri għall-2020-2025 fil-5 ta' Marzu 2020, u fiha ddeskriviet qafas ambizzjuż dwar kif għandha tiġi avvanzata l-ugwaljanza bejn il-ġeneri fl-UE; billi l-politiki jridu jikkontribwixxu aktar għall-avvanz tal-ugwaljanza bejn il-ġeneri; billi n-nisa huma affettwati b'mod sproporzjonat miż-żieda fil-qgħad, iż-żieda fil-prekarjetà, il-pagi baxxi u t-tnaqqis fil-baġit, inkluż fis-servizzi pubbliċi, u b'mod partikolari s-saħħa u l-edukazzjoni; billi l-Parlament appella lill-Kummissjoni biex tistabbilixxi pjan direzzjonali konkret bi skadenzi, objettivi, mekkaniżmu annwali ta' rieżami u monitoraġġ, indikaturi ċari u li jistgħu jitkejlu ta' suċċess, u azzjonijiet immirati addizzjonali; billi, permezz tal-politiki, il-programmi u r-relazzjonijiet tagħha mal-Istati Membri, inkluża l-kooperazzjoni mill-qrib dwar il-fondi nazzjonali ta' rkupru, l-UE għandha tivvaluta bir-reqqa l-Istati Membri biex tiżgura li dawn ikunu qed iqisu kif xieraq id-dimensjoni tal-ġeneru tal-pandemija tal-COVID-19;

S. billi l-preżenza tan-nisa fiż-żewġ kmamar tal-parlamenti nazzjonali fl-UE żdiedet minn 24 % fl-2010 għal 32 % fl-2020; billi l-bilanċ bejn il-ġeneri tjieb fost il-ministri tal-kabinett fil-gvernijiet nazzjonali, minn 26 % fl-2010 għal 32 % fl-2020; billi madankollu hemm differenzi sinifikanti bejn l-Istati Membri, b'sebgħa biss li kisbu parità bejn il-ġeneri jew bilanċ bejn il-ġeneri fil-kabinetti tagħhom: billi l-progress fil-bidla huwa estremament baxx fil-livelli reġjonali u lokali, b'29 % biss tal-pożizzjonijiet rappreżentati min-nisa fl-2019, u l-Ungerija, is-Slovakkja u r-Rumanija li għandhom aktar minn 80 % rappreżentanza tal-irġiel fl-assemblej reġjonali;

T. billi d-dritt għal paga ugwali għal xogħol ugwali ta' valur ugwali mhuwiex garantit f'ħafna ċirkostanzi, anke meta dan ikun imnaqqax fil-liġi; billi l-kawżi ewlenin ta' tali diskriminazzjoni jeħtieġ li jiġu indirizzati, billi jiġu protetti u msaħħa d-drittijiet tax-xogħol jew billi jissaħħaħ il-monitoraġġ tan-negozju, speċjalment mill-ispettorati tax-xogħol nazzjonali; billi n-negozjar kollettiv huwa essenzjali biex l-inugwaljanzi bejn il-ġeneri jitreġġgħu lura u jingħelbu;

U. billi l-ugwaljanza bejn il-ġeneri hija marbuta mill-qrib mat-tranżizzjoni ekoloġika u diġitali u billi l-inklużjoni tan-nisa fit-teħid tad-deċiżjonijiet hija prerekwiżit għall-iżvilupp sostenibbli u l-ġestjoni effiċjenti tat-tranżizzjoni kemm ekoloġika kif ukoll dik diġitali sabiex jinkisbu tranżizzjonijiet ġusti u ekwi li ma jħallu lil ħadd jibqa' lura; billi l-politiki kollha dwar l-azzjoni klimatika u dawk diġitali jridu jinkludu perspettiva tal-ġeneru u intersezzjonali;

V. billi l-effetti fuq il-familji tal-involviment tal-irġiel u tal-paternità juru li l-irġiel li jipparteċipaw fil-familja huma importanti għall-iżvilupp ottimali tat-tfal u li dan jista' jtejjeb il-bilanċ bejn ix-xogħol u l-ħajja privata u jgħin biex tiġi rrimedjata l-inugwaljanza bejn il-ġeneri fir-relazzjonijiet; billi l-involviment tal-irġiel jista' jgħin fil-prevenzjoni tal-vjolenza fil-familji u jikkontribwixxi għal soċjetajiet aktar ekwitabbli;

W. billi l-persistenza tal-istereotipi marbuta mal-ġeneri u l-aspettattivi dwar ir-rwoli tal-irġiel u s-subien jistgħu jiskoraġġuhom milli juru emozzjonijiet pożittivi u jġegħluhom jinternalizzaw emozzjonijiet negattivi bħad-dwejjaq u l-ansjetà, li jistgħu jwasslu biex l-irġiel u s-subien juru livelli ogħla ta' aggressjoni u rabja min-nisa; billi dan jista' jwassal biex ikun aktar probabbli li l-irġiel u s-subien iwettqu vjolenza bħall-vjolenza abbażi tal-ġeneru;

X. billi l-iżbilanċ bejn il-ġeneri huwa fenomenu persistenti fil-banek ċentrali, li huma l-pedamenti tat-teħid ta' deċiżjonijiet ekonomiċi li jsawru r-realtajiet soċjali, politiċi u ekonomiċi; billi l-banek ċentrali kollha tal-Istati Membri bħalissa huma mmexxija minn raġel u billi s-sena l-oħra n-nisa kienu jokkupaw biss kwart (24,6 %) tal-pożizzjonijiet fil-korpi ewlenin tat-teħid tad-deċiżjonijiet tal-banek ċentrali nazzjonali tal-UE;

Y. billi l-Istitut Ewropew għall-Ugwaljanza bejn is-Sessi kkonkluda li l-prestazzjoni tal-Istati Membri fl-integrazzjoni tal-perspettiva tal-ġeneri ilha sejra għall-agħar mill-2012; billi minkejja impenji kemxejn aktar ambizzjużi mill-gvernijiet biex jintegraw il-perspettiva tal-ġeneri fl-amministrazzjonijiet pubbliċi, id-disponibbiltà ta' strutturi għall-integrazzjoni tal-perspettiva tal-ġeneri u l-użu ta' għodod għall-integrazzjoni tal-perspettiva tal-ġeneri naqsu;

Ekonomija bbażata fuq l-ugwaljanza bejn il-ġeneri

1. Jenfasizza li r-rispett għad-dritt għax-xogħol, kif ukoll paga ugwali u trattament ugwali, huma prekundizzjonijiet essenzjali għad-drittijiet ugwali, l-indipendenza ekonomika u t-twettiq tal-karriera tan-nisa; jissottolinja li l-opportunitajiet indaqs u l-parteċipazzjoni ogħla tan-nisa fis-suq tax-xogħol iżidu l-prosperità ekonomika fl-Ewropa; jemmen li l-ġlieda kontra l-inugwaljanzi bejn il-ġeneri għandha tkun kunsiderazzjoni ċentrali fuq il-post tax-xogħol; ifakkar li n-nisa huma rrappreżentati żżejjed fost dawk b'paga baxxa u minima, f'xogħol part-time u f'kundizzjonijiet tax-xogħol prekarji; jirrikonoxxi d-dritt ugwali tan-nisa u l-irġiel kollha għal remunerazzjoni ġusta għal standard tal-għajxien deċenti għalihom infushom u għall-familji tagħhom; jinsisti, għalhekk, li l-ġlieda kontra l-impjieg prekarju għandha tittejjeb sabiex il-ħaddiema kollha jirċievu remunerazzjoni ġusta suffiċjenti għal standard tal-għajxien deċenti għalihom infushom u għall-familji tagħhom, permezz ta' mekkaniżmi statutorji għall-iffissar tal-pagi minimi jew ftehimiet kollettivi f'konformità mal-prinċipju li kull impjieg permanenti jrid jinvolvi relazzjoni ta' impjieg effettiva b'rikonoxximent u tisħiħ tad-drittijiet fuq il-post tax-xogħol; jistieden lill-Kummissjoni u lill-Istati Membri jippromwovu politiki li jkollhom l-għan li jeliminaw ix-xogħol prekarju u x-xogħol part-time involontarju sabiex titjieb is-sitwazzjoni għan-nisa fis-suq tax-xogħol; iħeġġeġ lill-Istati Membri biex, b'kollaborazzjoni mas-sħab soċjali, jindirizzaw l-inugwaljanzi bejn l-irġiel u n-nisa permezz ta' politiki li jsaħħu l-valur tax-xogħol, il-pagi, il-kundizzjonijiet tax-xogħol, u l-kundizzjonijiet tal-għajxien tal-ħaddiema kollha u tal-familji tagħhom;

2. Jindika l-ħtieġa li tingħata attenzjoni mill-qrib lis-sitwazzjoni u d-drittijiet tal-atleti tal-ogħla livell professjonali u mhux professjonali li jirrappreżentaw lil pajjiżhom f'kompetizzjonijiet internazzjonali u Ewropej kemm matul kif ukoll wara l-karrieri sportivi tagħhom; iħeġġeġ lill-Istati Membri jiżguraw li t-tfal u ż-żgħażagħ ikunu intitolati bis-sħiħ li jipparteċipaw fl-isport u jiġġieldu d-distakk soċjali li qed jikber fir-rigward tal-aċċess għall-isport;

3. de jure u de facto mal-prinċipju ta' paga ugwali għal xogħol ugwali jew xogħol ta' valur ugwali; Jinsab imħasseb dwar ir-riżultati tal-Indiċi tal-Ugwaljanza bejn il-Ġeneri tal-2020; jenfasizza li aktar minn terz tal-Istati Membri rreġistraw inqas minn 60 punt fl-2018 u tal-2021 ( 28 ) ; jiddispjaċih li ftit sar progress lejn il-kisba tal-ugwaljanza u l-fatt li mhux l-Istati Membri kollha jagħmluha prijorità tat-tfassil tal-politika tagħhom; jiddispjaċih għall-fatt li s-Slovenja mxiet lura rigward l-ugwaljanza bejn il-ġeneri; il-punteġġ tagħha naqas b'0,1 punti fl-2019; jistieden lill-Istati Membri jieħdu miżuri prattiċi biex jiżguraw li n-nisa jkollhom aċċess ugwali għas-suq tax-xogħol, l-impjiegi u l-kundizzjonijiet tax-xogħol, inkluż ix-xogħol bi drittijiet ugwali u paga ugwali, kif ukoll remunerazzjoni ġusta, b'mod partikolari fis-setturi ddominati min-nisa; jirrikonoxxi r-rwol tas-sħab soċjali u n-negozjar kollettiv biex titreġġa' lura u tingħeleb l-inugwaljanza fil-promozzjoni tal-ugwaljanza bejn il-ġeneri u biex tiġi indirizzata d-diskriminazzjoni kontra n-nisa fid-diversità kollha tagħha u jitlob konformitàmal-prinċipju ta' paga ugwali għal xogħol ugwali jew xogħol ta' valur ugwali;

4. Jilqa' l-proposta tal-Kummissjoni dwar miżuri vinkolanti ta' trasparenza fil-pagi bħala inizjattiva importanti biex jiġi promoss u applikat il-prinċipju ta' paga ugwali għal xogħol ugwali u xogħol ta' valur ugwali, iżda jenfasizza li t-trasparenza fil-pagi waħedha mhijiex se tindirizza l-inugwaljanzi profondi bejn il-ġeneri li jeżistu warajha; jistieden lill-Istati Membri jiddefinixxu miri ċari biex jindirizzaw id-differenzi bejn il-ġeneri fil-pagi u fil-pensjonijiet; jenfasizza l-ħtieġa li f'dan il-pjan ta' azzjoni jiġu inkorporati perspettiva intersezzjonali u d-diversi realtajiet u esperjenzi ta' diskriminazzjoni li jħabbtu wiċċhom magħhom in-nisa minn gruppi partikolari;

5. Jenfasizza l-importanza li l-Istati Membri jimponu miżuri sodi, inklużi sanzjonijiet, meta negozji jonqsu milli jikkonformaw mal-leġiżlazzjoni tax-xogħol kontra d-diskriminazzjoni fuq il-bażi tal-ġeneru u l-preġudizzju tal-ġeneru; jenfasizza l-ħtieġa li tiġi żgurata kundizzjonalità fl-allokazzjoni tal-fondi tal-UE lil kumpaniji li ma jiżgurawx id-drittijiet tal-ħaddiema, b'mod partikolari billi jiddiskriminaw kontra n-nisa, bi ksur tal-leġiżlazzjoni; jistieden lill-Kummissjoni u lill-Kunsill jiżguraw li l-approprjazzjonijiet baġitarji kollha fl-ambitu tal-Qafas Finanzjarju Pluriennali 2021-2027 jirrispettaw il-prinċipju tal-ugwaljanza bejn l-irġiel u n-nisa u jippromwovu l-integrazzjoni tal-perspettiva tal-ġeneri u l-ibbaġitjar skont il-ġeneru fil-politiki kollha tal-UE; jitlob li l-Indiċi tal-Ugwaljanza bejn il-Ġeneri jiġi inkorporat fit-Tabella ta' Valutazzjoni Soċjali u li tiġi pprovduta data diżaggregata skont il-ġeneru dwar l-indikaturi eżistenti sabiex jiġu indirizzati aħjar l-isfidi speċifiċi għall-pajjiż; jappella għal appoġġ għall-azzjonijiet għall-indipendenza ekonomika tan-nisa fil-programmi u l-fondi strutturali kollha tal-UE, bħall-implimentazzjoni strateġika tal-Fond Soċjali Ewropew, li għandu jintuża biex jippromwovi l-ugwaljanza bejn il-ġeneri, itejjeb l-aċċess tan-nisa għas-suq tax-xogħol u l-integrazzjoni mill-ġdid tagħhom fih u jiġġieled il-qgħad, il-faqar u l-esklużjoni soċjali tan-nisa u l-forom kollha ta' diskriminazzjoni; jistieden lill-Kummissjoni tipproponi miżuri proattivi permezz tal-Fond Agrikolu Ewropew għall-Iżvilupp Rurali bil-għan li jiġi appoġġjat l-impjieg tan-nisa fiż-żoni rurali;

6. Jenfasizza l-importanza li jiġi żgurat li kulħadd, irrispettivament mill-ġeneru, għandu d-dritt li jaħdem u li jibbilanċja l-ħajja professjonali u dik privata tiegħu; jistieden lill-UE u lill-Istati Membri tagħha jkomplu jsostnu l-intitolamenti tal-maternità u tal-paternità billi jtejbu l-perjodi ta' liv ugwali u kompletament imħallas bil-ħsieb li l-irġiel jiġu involuti b'mod ugwali fix-xogħol mhux imħallas inklużi responsabbiltajiet ta' indukrar, filwaqt li titqies ir-rakkomandazzjoni tal-Organizzazzjoni Dinjija tas-Saħħa; jitlob li d-dritt għal arranġament tax-xogħol flessibbli wara l-liv tal-maternità, tal-paternità u tal-ġenituri jiġi garantit fil-prattika, ħalli jingħata lok biex iż-żewġ ġenituri jaqsmu u jibbilanċjaw ix-xogħol b'mod ugwali mar-responsabbiltajiet ta'; jitlob li dawn il-miżuri jiġu appoġġjati b'investimenti f'infrastruttura moderna, ta' kwalità għolja u lokali u finanzjament għas-servizzi u l-indokraturi biex jiġu żgurati l-indukrar tat-tfal u l-edukazzjoni bikrija tat-tfal fuq skala universali, inkluż mis-servizzi pubbliċi;

7. Jinnota li l-pandemija tal-COVID-19 kellha impatt drastiku fuq il-ħajja tan-nisa, b'mod partikolari n-nisa li jaħdmu; jinnota li sehem sproporzjonat tal-piż inġarr minn ħaddiema nisa li jaħdmu mid-dar u li ħajjithom saret aktar diffiċli minħabba l-ħtieġa li jiġu kkombinati x-xogħol, l-indukrar tat-tfal u l-faċendi tad-dar; jirrimarka li ħafna nisa kellhom iħabbtu wiċċhom ma' żieda fl-ispejjeż b'paga aktar baxxa;

8. Jenfasizza li r-rata ta' impjieg tan-nisa fl-UE trid tiżdied; jappella għal miżuri biex jissaħħu l-impjiegi u l-pagi, biex il-qgħad jiġi miġġieled b'mod effettiv u biex jiġi promoss l-impjieg full-time għan-nisa kollha; jappella għall-promozzjoni tas-sistemi nazzjonali eżistenti, b'enfasi partikolari fuq id-djalogu soċjali, in-negozjar kollettiv u l-effett vinkolanti tiegħu, ir-rivitalizzazzjoni tal-impjiegi, u l-ġlieda kontra l-insigurtà tal-impjiegi; jinnota li l-irġiel u n-nisa jiffaċċjaw riskji differenti fuq il-post tax-xogħol u jenfasizza l-importanza, għalhekk, ta' approċċ sensittiv għall-ġeneru għas-sikurezza u s-saħħa okkupazzjonali billi jiġi żgurat li l-ħin tax-xogħol ikun organizzat b'tali mod li jiggarantixxi li kemm l-irġiel kif ukoll in-nisa jkunu jistgħu jgawdu bl-istess mod minn perjodi ta' mistrieħ ta' kuljum u ta' kull ġimgħa, pawżi, u vaganzi, u billi jiġu żgurati wkoll kundizzjonijiet tax-xogħol adegwati; jistieden lill-UE u lill-Istati Membri tagħha jinkoraġġixxu lill-impjegaturi jadottaw miżuri favur il-familja bħall-possibbiltà li jitnaqqsu s-sigħat tax-xogħol għall-irġiel u n-nisa sabiex jiġu garantiti l-indukrar u l-edukazzjoni tat-tfal;

9. Iħeġġeġ lill-Kummissjoni u lill-Istati Membri japplikaw aħjar il-prinċipju ta' paga ugwali għal xogħol ugwali jew xogħol ta' valur ugwali bejn l-irġiel u n-nisa fis-setturi ekonomiċi differenti kollha; jitlob, għal dan il-għan, il-ħolqien ta' kriterji ta' klassifikazzjoni u għodod ta' evalwazzjoni tal-impjiegi newtrali fir-rigward tal-ġeneri, f'kooperazzjoni mill-qrib mas-sħab soċjali u b'rispett għall-awtonomija tagħhom u għall-ftehimiet kollettivi u t-tradizzjonijiet u l-mudelli nazzjonali tas-suq tax-xogħol, li jistgħu jikkontribwixxu għal valutazzjoni aħjar u b'hekk għal rimunerazzjoni aktar ġusta tax-xogħol fis-setturi ddominati min-nisa;

10. Jistieden lill-UE tressaq sett ta' politiki, programmi, finanzjament u rakkomandazzjonijiet biex titrawwem tranżizzjoni lejn ekonomija tal-kura bil-għan li jsir progress lejn soċjetajiet fejn il-ħajja u l-benesseri ta' kulħadd jingħataw prijorità u fejn il-valur tax-xogħol ta' indukrar – kemm imħallas kif ukoll mhux imħallas – jitqiegħed fiċ-ċentru tal-ekonomiji tagħna, filwaqt li jiġu indirizzati l-impatti soċjali fuq dawk b'responsabbiltajiet ta' indukrar;

11. Jitlob li jiġu adottati miżuri biex titrawwem l-intraprenditorija tal-irġiel u n-nisa fl-UE billi jiġu promossi miżuri fiskali, ekonomiċi u finanzjarji, biex b'hekk din l-inizjattiva importanti tkun tista' toħloq impjiegi ġodda u ttaffi l-piż finanzjarju fuq l-intraprendituri;

12. Jenfasizza l-importanza kbira li jiġu eliminati l-preġudizzji bbażati fuq il-ġeneru relatati mat-taxxa u inugwaljanzi oħra, li għalihom iridu jikkontribwixxu l-iskemi tat-taxxa, inklużi l-iskemi tat-taxxa fuq l-introjtu personali; jistieden lill-Istati Membri jiżguraw li l-politika fiskali, inkluża t-tassazzjoni, isservi biex jiġu indirizzati u eliminati l-inugwaljanzi soċjoekonomiċi u tal-ġeneru fid-dimensjonijiet kollha tagħhom;

13. Jirrimarka li l-COVID-19 żvelat is-sitwazzjoni prekarja tal-intellettwali nisa (riċerkaturi, periti u oħrajn) li, fin-nuqqas ta' relazzjoni ta' impjieg stabbli, ġew partikolarment affettwati; jenfasizza l-ħtieġa ta' miżuri straordinarji biex jittaffew il-konsegwenzi tal-miżuri ta' konteniment tal-Istati Membri u jissottolinja l-importanza ta' miżuri strutturali li jqisu l-ugwaljanza fuq il-post tax-xogħol u fil-ħajja ta' kuljum u jinfurzaw id-drittijiet tan-nisa;

14. Jenfasizza r-rwol tan-nisa li jaħdmu fis-settur soċjali; jirrikonoxxi li l-ammont ta' xogħol tagħhom ġie aggravat bil-pandemija u li l-pagi baxxi, iż-żieda fl-isfruttament (speċjalment tan-nisa migranti) u r-reklutaġġ ta' persuni mingħajr taħriġ jew kwalifiki għall-kompiti li għandhom jitwettqu qed jaggravaw il-kundizzjonijiet tax-xogħol u tal-għajxien tagħhom; jenfasizza l-importanza li jittejbu l-kundizzjonijiet tax-xogħol u l-pagi, li jiġu rispettati l-ħinijiet tax-xogħol u li n-negozjar kollettiv jintuża bħala garanzija tar-rispett għall-kundizzjonijiet tax-xogħol;

L-eradikazzjoni tal-vjolenza abbażi tal-ġeneru

15. Jenfasizza l-każijiet ta' trattament inugwali u fastidju tan-nisa fuq il-post tax-xogħol u jissottolinja l-ħtieġa li jiġu miġġielda l-isfruttament, l-inugwaljanzi, id-diskriminazzjoni u l-vjolenza li jaffettwaw lin-nisa, filwaqt li jinnota li l-fastidju fuq il-post tax-xogħol iwassal biex in-nisa jiġu esklużi mill-karrieri u s-setturi tal-għażla tagħhom u jikkostitwixxi attakk serju fuq is-saħħa psikoloġika u fiżika tagħhom; jinnota li n-nisa huma ferm aktar probabbli li jkunu soġġetti għal fastidju sesswali milli l-irġiel; jistieden lill-Istati Membri u lill-UE jirratifikaw il-Konvenzjoni Nru 190 tal-Organizzazzjoni Internazzjonali tax-Xogħol sabiex jikkonformaw mal-istandards globali biex jintemmu l-vjolenza u l-fastidju fid-dinja tax-xogħol u l-Konvenzjoni Nru 189 dwar il-ħaddiema domestiċi, li ġiet ratifikata biss minn tmien pajjiżi u għandha l-għan li tipprovdi rikonoxximent legali għax-xogħol domestiku, testendi d-drittijiet għall-ħaddiema domestiċi nisa kollha, b'mod partikolari dawk fl-ekonomija informali, u tipprevjeni l-ksur u l-abbużi; iħeġġeġ lill-UE u lill-Istati Membri tagħha jfasslu leġiżlazzjoni ispirata mill-kampanja “Me Too” biex jiġġieldu l-fastidju sesswali fuq il-post tax-xogħol; jistieden lill-Istati Membri, lill-impjegaturi u lill-assoċjazzjonijiet jiżguraw li jkollhom fis-seħħ proċeduri xierqa għall-prevenzjoni tad-diskriminazzjoni abbażi tal-ġeneru, il-fastidju sesswali u l-vjolenza abbażi tal-ġeneru, li joħolqu ambjent tossiku, u jinsisti li jipproteġu lill-vittmi tal-vjolenza abbażi tal-ġeneru mwettqa fuq il-post tax-xogħol jew l-organizzazzjonijiet tagħhom u jiżguraw l-obbligu ta' rendikont fir-rigward;

16. Jikkundanna l-forom kollha ta' vjolenza kontra n-nisa u l-bniet fid-diversità kollha tagħhom; jafferma mill-ġdid u bil-qawwa l-impenn tiegħu li jindirizza l-vjolenza abbażi tal-ġeneru; jistieden lill-UE u lill-Istati Membri, inklużi l-Bulgarija, iċ-Ċekja, l-Ungerija, il-Latvja, il-Litwanja u s-Slovakkja, jirratifikaw u/jew jimplimentaw kif xieraq il-Konvenzjoni ta' Istanbul, li fost kwistjonijiet oħra tenfasizza l-ideat żbaljati dwar ir-rwoli tal-ġeneri fis-soċjetà tagħna bħalma huma “l-valuri tal-familja tradizzjonali” u tfittex li tiġġieled il-fehmiet repressivi dwar in-nisa; ifakkar li l-Konvenzjoni għandha titqies bħala standard minimu u jafferma mill-ġdid u bil-qawwa t-talba preċedenti tiegħu għal leġiżlazzjoni komprensiva li tkopri l-forom kollha ta' vjolenza abbażi tal-ġeneru bħala l-aħjar mod biex din tintemm;

17. Jinnota li l-vjolenza bejn l-irġiel u n-nisa tiżdied matul kwalunkwe tip ta' emerġenza, irrispettivament minn jekk din tkunx kriżi ekonomika, kunflitt jew tifqigħa ta' marda; jinnota li l-inugwaljanzi u l-pressjonijiet ekonomiċi u soċjali kkawżati mill-miżuri ta' lockdown tal-COVID-19, li kienu jinvolvu restrizzjonijiet fuq il-moviment u iżolament soċjali, wasslu għal żieda fil-vjolenza kontra n-nisa; jenfasizza li ħafna nisa kienu konfinati fi djarhom mal-aggressuri tagħhom; jinnota li b'mod ġenerali, il-vjolenza domestika żdiedet sa 30 % f'xi Stati Membri matul l-ewwel lockdown ( 29 ) ; jistieden lill-Istati Membri jfasslu u jimplimentaw politiki u miżuri effettivi biex jindirizzaw il-vjolenza kontra n-nisa u jieħdu l-miżuri kollha meħtieġa biex jiżguraw li l-awturi tal-abbuż jiġu identifikati u traċċati mill-pulizija u awtoritajiet oħra biex jgħinu fil-prevenzjoni tal-vjolenza u l-imwiet, kif ukoll jipprovdu protezzjoni, appoġġ u riparazzjoni għan-nisa soġġetti għal tali vjolenza, filwaqt li jiġu żgurati l-implimentazzjoni ta' riżorsi akbar u adegwati u reazzjonijiet aktar effettivi mill-Istati Membri; jenfasizza l-ħtieġa ta' programmi speċifiċi għall-protezzjoni u l-monitoraġġ tal-vittmi tal-vjolenza u ta' miżuri li jsaħħu l-appoġġ soċjali u jtejbu l-aċċess għall-ġustizzja, il-kenn u l-kura tas-saħħa mentali fl-oqsma tal-prevenzjoni, it-trattament u r-riabilitazzjoni;

18. Jilqa' l-intenzjoni tal-Kummissjoni li tipproponi miżuri biex tindirizza l-vjolenza ċibernetika kontra n-nisa; iqis li n-natura transfruntiera tal-vjolenza ċibernetika kontra n-nisa u l-bniet tirrikjedi rispons komuni tal-UE; jenfasizza l-ħtieġa li l-Istati Membri jistabbilixxu programmi sabiex ikun hemm indikazzjoni aħjar u prevenzjoni tar-riskju ta' episodji rikorrenti ta' vjolenza domestika, reċidiviżmu u femminiċidju, u jadottaw miżuri biex jeqirdu l-forom kollha ta' vjolenza online; jenfasizza l-ħtieġa urġenti li n-nisa u l-bniet jiġu protetti mill-vjolenza offline u online u jfakkar li l-vjolenza kontra n-nisa tista' tieħu ħafna forom differenti; jirrikonoxxi n-natura strutturali tal-vjolenza kontra n-nisa bħala vjolenza abbażi tal-ġeneru u jirrimarka li l-vjolenza kontra n-nisa hija wieħed mill-mekkaniżmi soċjali kruċjali fejn in-nisa jiġu sfurzati f'pożizzjoni subordinata għall-irġiel; jinnota li din it-tip ta' vjolenza għadha sottorappurtata u hemm nuqqas ta' reazzjoni għaliha;

19. Jenfasizza li l-vjolenza mwettqa mill-irġiel kontra n-nisa tibda bil-vjolenza mwettqa mis-subien kontra l-bniet; jenfasizza li l-edukazzjoni komprensiva u adatta skont l-età dwar is-sesswalità u r-relazzjonijiet hija kruċjali biex tiġi evitata l-vjolenza abbażi tal-ġeneru u biex it-tfal u ż-żgħażagħ jingħataw il-ħiliet li jeħtieġu biex jibnu relazzjonijiet sikuri u ħielsa mill-vjolenza sesswali, mill-vjolenza abbażi tal-ġeneru u mill-vjolenza minn sieħeb intimu; jistieden lill-Istati Membri jimplimentaw programmi ta' prevenzjoni, inklużi miżuri edukattivi mmirati lejn iż-żgħażagħ u implimentati bil-kontribut tagħhom dwar kwistjonijiet bħalma huma l-ħiliet meħtieġa biex joħolqu relazzjonijiet sikuri u sani, is-sensibilizzazzjoni dwar il-prekonċetti intrinsiċi dwar ir-responsabbiltajiet ta' kura, l-ugwaljanza bejn in-nisa u l-irġiel, ir-rispett reċiproku, ir-riżoluzzjoni mhux vjolenti tal-kunflitti fir-relazzjonijiet interpersonali, il-vjolenza abbażi tal-ġeneru kontra n-nisa u d-dritt għall-integrità personali;

20. Jenfasizza li mill-2010 'l hawn, is-segregazzjoni skont il-ġeneru fl-edukazzjoni, b'mod partikolari l-preponderanza ta' ġeneru wieħed f'ċerti ħiliet, żdiedet bi ftit, filwaqt li s-sitwazzjoni marret għall-agħar fi 13-il Stat Membru u f'każijiet oħra baqgħet kważi l-istess ( 30 ) ; jenfasizza li dan għadu ostaklu ewlieni għall-ugwaljanza bejn il-ġeneri fl-UE; jistieden lill-Istati Membri jiżguraw li n-nies kollha jkollhom aċċess sħiħ għal opportunitajiet indaqs sabiex jiksbu żvilupp personali mingħajr ma jiġu mfixkla minn strutturi, preġudizzji u perċezzjonijiet stereotipiċi bbażati fuq il-ġeneru; jistieden lill-Istati Membri jindirizzaw l-istereotipi dannużi marbuta mal-ġeneru u s-sessiżmu fis-sistemi edukattivi tagħhom u jiġġieldu s-segmentazzjoni skont il-ġeneru fis-suq tax-xogħol fil-karrieri fix-xjenza, it-teknoloġija, l-inġinerija u l-matematika (STEM) billi jinvestu fl-edukazzjoni formali, informali u mhux formali, it-tagħlim tul il-ħajja u t-taħriġ vokazzjonali għan-nisa biex jiżguraw li jkollhom aċċess għal impjiegi ta' kwalità għolja u opportunitajiet ta' tiġdid u titjib tal-ħiliet għad-domanda futura tas-suq tax-xogħol u jipprevjenu ċirku vizzjuż ta' segregazzjoni skont il-ġeneru fis-suq tax-xogħol;

21. Jenfasizza li l-isfruttament sesswali jikkostitwixxi forma serja ta' vjolenza li taffettwa l-aktar lin-nisa u t-tfal; ifakkar, b'mod partikolari, li kważi tliet kwarti mill-vittmi kollha tat-traffikar ta' bnedmin irrappurtati fl-UE huma nisa u bniet, li prinċipalment jiġu ttraffikati għal raġunijiet ta' sfruttament sesswali; jenfasizza li t-traffikar ta' bnedmin għall-isfruttament sesswali, speċjalment in-nisa u t-tfal, huwa forma ta' skjavitù u insult għad-dinjità tal-bniedem; jenfasizza li t-traffikar ta' bnedmin qed jiżdied madwar id-dinja, xprunat miż-żieda fil-kriminalità organizzata dejjem aktar profittabbli; jenfasizza l-importanza ta' approċċ sensittiv għall-ġeneru għat-traffikar ta' bnedmin u jenfasizza l-ħtieġa li l-Istati Membri jiżguraw finanzjament adegwat għall-appoġġ soċjali u psikoloġiku u l-aċċess għas-servizzi pubbliċi għall-vittmi tat-traffikar jew l-isfruttament sesswali u servizzi speċjalizzati ddedikati għall-inklużjoni soċjali tan-nisa u l-bniet vulnerabbli; jistieden lill-Istati Membri jimplimentaw bis-sħiħ id-Direttiva Kontra t-Traffikar ( 31 ) u joqogħdu lura milli jinkarċeraw jew jiddeportaw vittmi potenzjali bħala kwistjoni ta' urġenza; jissottolinja, madankollu, li l-isfruttament sesswali u t-traffikar ta' bnedmin għal skopijiet sesswali huma xprunati mid-domanda u li l-isforzi biex dawn jiġu miġġielda jridu jkunu ffukati fuq ħidma preventiva u fi sforzi biex titwaqqaf id-domanda; jinsisti li l-leġiżlazzjoni kollha dwar id-delitti sesswali trid tkun ibbażata fuq il-kunsens; jinsisti li l-atti sesswali volontarji biss għandhom jitqiesu legali; jistieden lill-Kummissjoni tipprijoritizza l-prevenzjoni tat-traffikar għall-isfruttament sesswali, inkluż permezz ta' kampanji ta' informazzjoni, sensibilizzazzjoni u edukazzjoni, l-adozzjoni ta' miżuri u programmi biex tiġi skoraġġuta u titnaqqas id-domanda, u bl-adozzjoni ta' leġiżlazzjoni ddedikata fil-futur;

22. Jenfasizza li l-vjolenza abbażi tal-ġeneru tikkoinċidi ma' għadd ta' forom ta' oppressjoni; jissottolinja li n-nisa u l-bniet b'diżabilità huma darbtejn sa ħames darbiet aktar probabbli li jesperjenzaw diversi forom ta' vjolenza; jenfasizza li l-UE hija obbligata, bħala parti għall-Konvenzjoni tan-NU dwar id-Drittijiet ta' Persuni b'Diżabilità, tieħu miżuri biex tiżgura t-tgawdija sħiħa u ugwali min-nisa u l-bniet b'diżabilità tad-drittijiet tal-bniedem u l-libertajiet fundamentali kollha; jinnota li fl-2015 il-Kumitat għad-Drittijiet tal-Persuni b'Diżabilità rrakkomanda li l-UE għandha tavvanza l-isforzi tagħha f'din id-direzzjoni, fost l-oħrajn permezz tar-ratifika tal-Konvenzjoni ta' Istanbul;

23. Ifaħħar id-difiża mingħajr ambigwità tal-libertajiet kollha kullimkien fid-dinja, filwaqt li jikkundanna l-miżuri li jimminaw id-drittijiet, il-libertajiet u l-garanziji u jiddeplora kull forma ta' preġudizzju u diskriminazzjoni fuq kwalunkwe bażi; jitlob il-prevenzjoni effettiva tal-vjolenza abbażi tal-ġeneru, inklużi miżuri edukattivi mmirati lejn iż-żgħażagħ u implimentati bil-kontribut tagħhom, kif ukoll l-iżgurar li ż-żgħażagħ kollha jibbenefikaw minn edukazzjoni komprensiva dwar l-SRHR u r-relazzjonijiet; jitlob miżuri ulterjuri biex jiġu miġġielda l-istereotipi marbuta mal-ġeneru, inkluż billi ssir enfasi fuq l-irġiel u s-subien u jiġu kkontestati n-normi tal-ġeneru u r-relazzjonijiet tossiċi; jitlob lill-Istati Membri jimplimentaw miżuri aktar ċari biex jindirizzaw dawn in-normi, peress li l-istereotipi marbuta mal-ġeneru huma kawża ewlenija tal-inugwaljanza bejn il-ġeneri u jaffettwaw l-oqsma kollha tas-soċjetà; jenfasizza l-importanza li jiġu indirizzati l-faqar u l-inugwaljanzi li qed jiżdiedu fost in-nisa, speċjalment dawk f'sitwazzjonijiet vulnerabbli;

24. Jenfasizza li kwalunkwe strateġija mfassla biex tinkiseb l-ugwaljanza trid tindirizza l-forom kollha ta' vjolenza kontra n-nisa, inkluża l-erożjoni tal-intitolamenti ta' kura tas-saħħa u l-SRHR miksuba min-nisa u l-ksur tagħhom; itenni li l-aċċess għall-kura tas-saħħa u s-servizzi, inklużi s-servizzi pubbliċi, l-aċċess għal abort sikur, legali u bla ħlas u appoġġ psikoloġiku għan-nisa li kienu vittmi ta' vjolenza għandhom jitqiesu prijorità; jissottolinja li l-ksur tal-SRHR, inkluża ċ-ċaħda ta' kura sikura u legali f'każ ta' abort, jikkostitwixxi forma ta' vjolenza kontra n-nisa u l-bniet; jenfasizza li l-awtonomija u l-abbiltà tan-nisa u l-bniet li jieħdu deċiżjonijiet liberi u indipendenti dwar ġisimhom u ħajjithom huma prerekwiżiti għall-indipendenza ekonomika tagħhom u għalhekk għall-ugwaljanza bejn il-ġeneri u l-eliminazzjoni tal-vjolenza abbażi tal-ġeneru; jistieden lill-Kummissjoni u lill-Istati Membri jżidu l-appoġġ politiku tagħhom għad-difensuri tad-drittijiet tal-bniedem, il-fornituri tal-kura tas-saħħa li jaħdmu biex javvanzaw l-SRHR u d-drittijiet tan-nisa u l-organizzazzjonijiet tas-soċjetà ċivili marbuta mal-SRHR, li huma atturi ewlenin favur soċjetajiet ibbażati fuq l-ugwaljanza bejn il-ġeneri u fornituri kruċjali ta' servizzi u informazzjoni rigward is-saħħa sesswali u s-suq tas-saħħa riproduttiva;

Is-saħħa, l-edukazzjoni, l-inklużjoni u l-faqar

25. Jenfasizza li l-aċċess għall-kura tas-saħħa sesswali, riproduttiva u forom oħra ta' kura tas-saħħa għan-nisa huwa dritt fundamentali li jrid jiġi sostnut u bl-ebda mod ma jista' jiddgħajjef jew jiġi rtirat; ifakkar li s-servizzi tal-SRHR huma servizzi essenzjali tal-kura tas-saħħa li għandhom ikunu disponibbli għal kulħadd, inklużi n-nisa migranti u refuġjati; jikkundanna l-azzjonijiet tal-movimenti kontra l-ġeneru u kontra l-femminiżmu fl-Ewropa u madwar id-dinja li jattakkaw b'mod sistematiku d-drittijiet tan-nisa u tal-LGBTIQ+, inklużi l-SRHR; jistieden lill-Kummissjoni tikkundanna bil-qawwa r-rigress tad-drittijiet tan-nisa, l-SRHR u l-persuni LGBTIQ+ f'xi Stati Membri u tuża s-setgħat kollha għad-dispożizzjoni tagħha biex issaħħaħ l-azzjoni kontra dan ir-rigress, inkluż permezz tat-tisħiħ tal-appoġġ għad-difensuri tad-drittijiet tan-nisa u l-organizzazzjonijiet tad-drittijiet tan-nisa fl-UE, kif ukoll l-organizzazzjonijiet li jaħdmu fuq l-SRHR u l-LGBTIQ+;

26. Jenfasizza l-ħtieġa li l-Istati Membri jadottaw politika li tagħmel enfasi speċjali fuq sistemi u servizzi tal-kura tas-saħħa aħjar u l-prevenzjoni tal-mard, inklużi aspetti speċifiċi għall-ġeneru, billi jiggarantixxu kura tas-saħħa aċċessibbli u ta' kwalità għolja u jiżguraw id-disponibbiltà tar-riżorsi meħtieġa biex jiġu miġġielda l-problemi ewlenin tas-saħħa bħalma huma dawk li jirriżultaw mill-kriżi pandemika attwali; jenfasizza li l-inugwaljanzi fis-settur tas-saħħa qed jakkumulaw għan-nisa b'livell baxx ta' edukazzjoni u n-nisa b'diżabilità, biż-żewġ kategoriji jesperjenzaw problemi ta' saħħa u aċċess limitat għas-servizzi tas-saħħa; jenfasizza li l-aċċess għall-kura tas-saħħa f'xi Stati Membri ġie ristrett mill-miżuri ta' lockdown tal-COVID-19 u li ma sarux konsultazzjonijiet, trattament u dijanjożi; iħeġġeġ lill-Istati Membri jsaħħu s-sistemi tal-kura tas-saħħa inklużi s-servizzi pubbliċi sabiex iħaffu l-konsultazzjonijiet, it-trattament u d-dijanjożi kkanċellati;

27. Jilqa' r-rieżami li jmiss tal-objettivi ta' Barċellona u jenfasizza l-ħtieġa li dawn jinkisbu u li jiġu pprovduti edukazzjoni bikrija tat-tfal u indukrar tat-tfal, inkluża edukazzjoni preprimarja pubblika; jenfasizza l-ħtieġa li jiġu pprovduti servizzi ta' kura għall-edukazzjoni bikrija tat-tfal u kura li tkun ġenwinament aċċessibbli għat-tfal kollha u li jkollha rwol importanti ħafna fiż-żieda tal-parteċipazzjoni tan-nisa fis-suq tax-xogħol, b'mod partikolari fid-dawl tal-esperjenzi tal-pandemija tal-COVID-19; jirrikonoxxi l-ħtieġa li jinħolqu u jiġu estiżi l-faċilitajiet ta' appoġġ għall-anzjani u l-persuni b'diżabilità, flimkien mal-iżvilupp tal-faċilitajiet ta' kura fit-tul; jistieden lill-Kummissjoni u lill-Istati Membri jilħqu dawn l-objettivi, li huma essenzjali biex tingħata spinta lill-ugwaljanza bejn il-ġeneri u lill-mudell ta' qligħ ugwali – kompiti ta' indukrar ugwali;

28. Jenfasizza li l-faqar u l-esklużjoni soċjali huma aggravati fost xi gruppi ta' nisa bħalma huma l-ommijiet waħedhom, in-nisa li għandhom 'il fuq minn 65 sena, in-nisa b'diżabilità, in-nisa b'livell baxx ta' edukazzjoni u n-nisa li jkunu ġejjin minn kuntest ta' migrazzjoni; jinsisti fuq l-importanza tal-ġlieda kontra l-faqar u l-esklużjoni soċjali u l-kawżi multidimensjonali tagħha; iħeġġeġ lill-Istati Membri jieħdu miżuri speċifiċi biex jipprevjenu u jiġġieldu r-riskju tal-faqar għan-nisa anzjani u rtirati fid-dawl tat-tixjiħ tal-popolazzjoni u l-proporzjon ta' nisa anzjani f'pożizzjonijiet żvantaġġati jew vulnerabbli; iqis li huwa essenzjali li jiġi indirizzat il-bilanċ bejn ix-xogħol u l-ħajja privata u li tingħeleb id-differenza bejn il-ġeneri fil-pensjonijiet billi jiġu garantiti pensjoni ġusta għan-nisa kollha u aċċess għal sistemi tas-sigurtà soċjali universali u solidali, u billi jiġi infurzat aħjar il-prinċipju ta' paga ugwali għal xogħol ugwali sabiex titnaqqas id-differenza bejn il-ġeneri fil-pagi u tiġi evitata l-akkumulazzjoni tagħha fil-karrieri tan-nisa; jinsab estremament imħasseb dwar il-fatt li mill-2017 d-differenza bejn il-ġeneri fil-faqar żdiedet f'21 Stat Membru ( 32 )

29. Jenfasizza li għad hemm idea żbaljata li l-problema ta' persuni mingħajr dar fost in-nisa hija problema soċjali relattivament żgħira fl-Ewropa; jindika n-nuqqas ta' data bażika dwar in-natura u l-firxa tal-problema tan-nisa mingħajr dar, ħaġa li tagħmel il-problema inqas viżibbli; jenfasizza l-importanza li l-vjolenza abbażi tal-ġeneru u l-esperjenzi ta' trawma relatati mal-ġeneru jiġu rikonoxxuti bħala kawża ewlenija tal-problema tan-nisa mingħajr dar, u li wieħed iħares lejn problemi soċjetali usa' li jikkoinċidu ma' ostakli soċjoekonomiċi u strutturali usa', bħalma huma l-faqar, in-nuqqas ta' akkomodazzjoni affordabbli u fatturi strutturali oħra; iħeġġeġ lill-UE u lill-Istati Membri tagħha jintegraw perspettiva tal-ġeneru fil-politiki u l-prattiki li jindirizzaw il-problema tal-persuni mingħajr dar u jiżviluppaw strateġija speċifika biex tiġi miġġielda l-problema tan-nisa mingħajr dar u jiġi żgurat li s-servizzi jaħdmu b'mod xieraq u effikaċi biex jissodisfaw il-ħtiġijiet tan-nisa mingħajr dar;

30. Ifakkar fil-ħtieġa li jiġu miġġielda l-forom intersezzjonali ta' diskriminazzjoni, speċjalment kontra l-gruppi marġinalizzati, inklużi n-nisa b'diżabilità, in-nisa suwed, in-nisa migranti, in-nisa minn minoranza etnika u Rom, in-nisa anzjani, l-ommijiet waħedhom, il-persuni LGBTIQ+ u n-nisa mingħajr dar; jenfasizza l-importanza li jiġu indirizzati l-ħtiġijiet u t-tħassib tagħhom fil-politiki u l-inizjattivi tal-UE; jistieden lill-Kummissjoni tfassal linji gwida speċifiċi dwar l-implimentazzjoni tal-qafas intersezzjonali u tippreżenta pjan ta' azzjoni tal-UE b'miżuri speċifiċi biex tittejjeb is-sitwazzjoni soċjoekonomika tan-nisa li jiffaċċjaw forom intersezzjonali ta' diskriminazzjoni u jiġu miġġielda l-femminizzazzjoni tal-faqar u x-xogħol prekarju;

L-ugwaljanza fil-ħajja ta' kuljum

31. Jirrikonoxxi li huwa essenzjali li jiġi żgurat sett wiesa' ta' miżuri effettivi, xierqa u mmirati biex jiġu miġġielda l-attitudnijiet u l-prattiki diskriminatorji, jinkisbu opportunitajiet indaqs u paga ugwali għal xogħol ugwali, u jsir progress fl-ugwaljanza bejn il-ġeneri, filwaqt li tingħata attenzjoni partikolari lill-effetti tal-pandemija tal-COVID-19, jiġi promoss l-iskambju tal-aħjar prattiki fil-ġlieda kontra d-diskriminazzjoni, u n-nisa jkunu jistgħu jeżerċitaw id-drittijiet ċiviċi u politiċi tagħhom fuq bażi ugwali u jipparteċipaw bis-sħiħ fl-aspetti kollha tas-soċjetà tagħna; jenfasizza l-ħtieġa li jiġi żgurat investiment adegwat fis-servizzi ta' interess ġenerali u fis-servizzi pubbliċi, b'mod partikolari s-saħħa, l-edukazzjoni u t-trasport, sabiex jiġu promossi l-indipendenza, l-ugwaljanza u l-emanċipazzjoni tan-nisa; jistieden lill-Istati Membri jimplimentaw miżuri soċjali u sensittivi għall-ġeneru speċifiċi biex jiġġieldu r-riskju tal-esklużjoni soċjali u l-faqar fir-rigward tal-aċċess għall-akkomodazzjoni, it-trasport u l-enerġija, b'mod partikolari għan-nisa f'sitwazzjonijiet vulnerabbli;

32. Jinsab imħasseb ħafna dwar il-fatt li l-Patt Ekoloġiku Ewropew u l-inizjattivi ambjentali u klimatiċi relatati ma jinkludux perspettiva tal-ġeneru; iħeġġeġ lill-Kummissjoni tissodisfa l-obbligu tagħha li tinkorpora l-integrazzjoni tal-perspettiva tal-ġeneri fil-politiki kollha tal-UE, inklużi l-politiki ambjentali u klimatiċi tal-UE; iħeġġeġ sabiex dawn il-politiki jkunu infurmati permezz ta' analiżijiet tal-ġeneru rigorużi biex jiġi żgurat li jindirizzaw l-inugwaljanzi bejn il-ġeneri u forom oħra ta' esklużjoni soċjali; jistieden lill-Kummissjoni tfassal pjan direzzjonali biex jitwettqu l-impenji tal-Pjan ta' Azzjoni dwar l-Ugwaljanza bejn is-Sessi li ntlaħaq qbil dwaru fil-COP25 għall-Konvenzjoni Qafas tan-NU dwar it-Tibdil fil-Klima u biex jinħoloq punt fokali permanenti tal-UE dwar il-ġeneri u t-tibdil fil-klima, b'riżorsi baġitarji suffiċjenti, biex tiġi implimentata u mmonitorjata azzjoni dwar il-klima responsabbli mil-lat tal-ġeneru fl-UE u madwar id-dinja;

33. Jenfasizza l-kontribut ewlieni tan-nisa fl-oqsma tal-impjiegi, il-kultura, l-edukazzjoni, ix-xjenza u r-riċerka; jirrikonoxxi d-deterjorament profond fil-kundizzjonijiet tal-għajxien tan-nisa impjegati fil-kultura u l-arti, in-nisa li jmexxu negozji mikro u żgħar u n-nisa li jaħdmu fl-azjendi agrikoli u li jgħixu f'komunitajiet rurali, b'riżultat tas-sospensjoni tal-attivitajiet ekonomiċi u kulturali matul il-pandemija tal-COVID-19;

34. Iħeġġeġ lill-Istati Membri jaslu għal pożizzjoni komuni malajr kemm jista' jkun dwar il-proposta għal direttiva tal-Kunsill dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew orjentazzjoni sesswali ( 33 ) , li ilha imblukkata minn mindu ġiet adottata mill-Parlament f'April 2009;

35. Itenni l-importanza tal-integrazzjoni tal-perspettiva tal-ġeneri bħala approċċ sistematiku biex tinkiseb l-ugwaljanza bejn il-ġeneri; jilqa', għalhekk, it-task force stabbilità tal-Kummissjoni dwar l-ugwaljanza; jissottolinja l-importanza tat-trasparenza u l-involviment tal-organizzazzjonijiet li jiddefendu d-drittijiet tan-nisa u l-organizzazzjonijiet tas-soċjetà ċivili bi sfondi diversi;

36. Iqis li huwa essenzjali li tiġi promossa l-parteċipazzjoni tan-nisa fl-żvilupp, l-istrutturi u l-attivitajiet sportivi; jirrikonoxxi l-ħtieġa li jiġu indirizzati l-inugwaljanzi fir-rigward tal-aċċess tan-nisa għall-isport u l-preżentazzjoni tal-premjijiet;

37. Jistieden lill-Istati Membri u lill-Kunsill joħolqu konfigurazzjoni formali tal-Kunsill dwar l-ugwaljanza bejn il-ġeneri sabiex jipprovdu lill-ministri u lis-segretarji tal-istat għall-ugwaljanza bejn il-ġeneri forum iddedikat għad-diskussjoni sabiex jiġi żgurat li l-kwistjonijiet tal-ugwaljanza bejn il-ġeneri jiġu diskussi fl-ogħla livell politiku u tiġi ffaċilitata aħjar l-integrazzjoni tal-perspettiva tal-ġeneri fil-politiki kollha tal-UE;

38. Jenfasizza l-importanza tal-ibbaġitjar skont il-ġeneru sabiex jiġi applikat il-prinċipju tal-integrazzjoni tal-perspettiva tal-ġeneri fil-proċessi baġitarji kollha;

39. Jenfasizza s-sejbiet tal-Qorti Ewropea tal-Awdituri li l-Kummissjoni għadha ma ssodisfatx l-impenn tagħha favur l-integrazzjoni tal-perspettiva tal-ġeneri fil-baġit tal-UE; jistieden lill-Kummissjoni, għalhekk, timplimenta r-rakkomandazzjonijiet tal-Qorti tal-Awdituri biex issaħħaħ il-qafas istituzzjonali għall-appoġġ tal-ibbaġitjar skont il-ġeneru, twettaq analiżijiet tal-ġeneru rigward il-ħtiġijiet u l-impatti u taġġorna l-linji gwida tagħha għal regolamentazzjoni aħjar, tiġbor, tanalizza u tirrapporta sistematikament dwar data diżaggregata skont is-sessi eżistenti għall-programmi ta' finanzjament tal-UE, tagħmel użu minn objettivi u indikaturi relatati mal-ġeneru biex timmonitorja l-progress, tiżviluppa sistema għall-intraċċar tal-fondi allokati u użati favur l-ugwaljanza bejn il-ġeneri, u tirrapporta kull sena dwar ir-riżultati miksuba f'termini ta' ugwaljanza bejn il-ġeneri;

40. Jilqa' l-impenn li l-ugwaljanza bejn il-ġeneri titqies fl-ambitu tal-Faċilità għall-Irkupru u r-Reżiljenza, l-akbar parti tal-istrument Next Generation EU; jiddispjaċih ħafna, madankollu, dwar il-fatt li se jkun diffiċli li jiġi mmonitorjat l-impatt fuq il-ġeneru ta' dawn il-fondi u li jingħata segwitu għar-riżultati minħabba n-nuqqas ta' objettivi u indikaturi speċifiċi għall-ġeneru; jistieden lill-Kummissjoni, għalhekk, tuża data u indikaturi diżaggregati skont il-ġeneru, b'mod partikolari fit-tabella ta' valutazzjoni tal-irkupru u r-reżiljenza, tivvaluta l-impatt fuq il-ġeneru tal-miżuri implimentati u r-riżultati matul l-evalwazzjoni tal-pjanijiet nazzjonali tal-Istati Membri li jistabbilixxu r-riformi u l-aġendi ta' investiment tagħhom, u timponi governanza bbilanċjata bejn il-ġeneri tal-Faċilità għall-Irkupru u r-Reżiljenza u s-Semestru Ewropew;

41. Jiddispjaċih dwar ir-rabta dgħajfa bejn l-Istrateġija l-ġdida tal-UE għall-Ugwaljanza bejn il-Ġeneri u l-Patt Ekoloġiku Ewropew; jistieden lill-Kummissjoni ssaħħaħ ir-rabta bejn il-politiki dwar it-tibdil fil-klima u l-ugwaljanza bejn il-ġeneri fil-proposti li jmiss tagħha;

42. Jistieden lill-Kummissjoni tintegra l-perspettiva tal-ugwaljanza bejn il-ġeneri fit-tfassil kollu tal-politiki u twettaq valutazzjonijiet tal-impatt fuq il-ġeneru meta tkun qed tistabbilixxi kwalunkwe politika ġdida biex jingħata kontribut ħalli jiġi żgurat rispons ta' politika tal-UE aktar koerenti u bbażat fuq l-evidenza għall-isfidi tal-ugwaljanza bejn il-ġeneri; jistieden lill-Istati Membri jwettqu miżuri korrispondenti fil-livell nazzjonali;

o

o o

43. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU L 6, 10.1.1979, p. 24.

(2) ĠU L 359, 19.12.1986, p. 56.

(3) ĠU L 348, 28.11.1992, p. 1.

(4) ĠU L 373, 21.12.2004, p. 37.

(5) ĠU L 204, 26.7.2006, p. 23.

(6) ĠU L 68, 18.3.2010, p. 13.

(7) ĠU L 180, 15.7.2010, p. 1.

(8) ĠU C 407, 4.11.2016, p. 2.

(9) ĠU C 331, 18.9.2018, p. 60.

(10) Testi adottati, P9_TA(2020)0379.

(11) Testi adottati, P9_TA(2021)0025.

(12) Testi adottati, P9_TA(2021)0024.

(13) Testi adottati, P9_TA(2021)0058.

(14) Testi adottati, P9_TA(2021)0314.

(15) Gender Equality Index 2020 report (Ir-rapport tal-Indiċi tal-Ugwaljanza bejn il-Ġeneri tal-2020).

(16) Eurostat, Mejju 2021 Euroindicator: Euro area unemployment at 7,9 %, EU at 7,3 %, (Euro-indicator ta' Mejju 2021: rata tal-qgħad taż-żona tal-Euro 7,9 %, rata tal-qgħad tal-UE 7,3 %), l-1 ta' Lulju 2021.

(17) L-Indiċi tal-Ugwaljanza bejn il-Ġeneri tal-2020.

(18) World Economic Forum, Global Gender Gap report 2021, 31 ta' Marzu 2021.

(19) L-Organizzazzjoni Dinjija tas-Saħħa, Violence Against Women Prevalence Estimates, 2018: Global, regional and national prevalence estimates for intimate partner violence against women and global and regional prevalence estimates for non-partner sexual violence against women, (Stimi tal-prevalenza tal-vjolenza kontra n-nisa, 2018: Stimi tal-prevalenza globali, reġjonali u nazzjonali għall-vjolenza kontra n-nisa mill-partner intimu u stimi tal-prevalenza globali u reġjonali għall-vjolenza sesswali kontra n-nisa mhux mill-partner), 2021.

(20) Stqarrija għall-istampa minn Dr Hans Henri P. Kluge, Direttur Reġjonali għall-Ewropa tal-Organizzazzjoni Dinjija tas-Saħħa, is-7 ta' Mejju 2020.

(21) Europol, Exploiting isolation: Offenders and victims of online child sexual abuse during the COVID-19 pandemic, (Nisfruttaw l-iżolament: Trasgressuri u vittmi ta' abbuż sesswali online tat-tfal matul il-pandemija tal-COVID-19), id-19 ta' Ġunju 2020.

(22) Eurostat, Statistika dwar id-differenza bejn il-ġeneri fil-pagi, Frar 2021.

(23) Eurostat, ''Children at risk of poverty or social exclusion'' (Tfal fir-riskju tal-faqar jew l-esklużjoni soċjali), Ottubru 2020.

(24) Ir-Rapport tal-Kummissjoni tal-2021 dwar l-ugwaljanza bejn il-ġeneri fl-UE.

(25) Ir-Rapport tal-Kummissjoni tal-2021 dwar l-ugwaljanza bejn il-ġeneri fl-UE.

(26) Eurocarers, The gender dimension of informal care, (Id-dimensjoni tal-ġeneru u l-indukrar informali),2017.

(27) Direttiva (UE) 2019/1158 tal-Parlament Ewropew u tal-Kunsill tal-20 ta' Ġunju 2019 dwar il-bilanċ bejn ix-xogħol u l-ħajja privata għall-ġenituri u għall-persuni li jindukraw u li tħassar id-Direttiva tal-Kunsill 2010/18/UE (ĠU L 188, 12.7.2019, p. 79).

(28) Il-klassifikazzjonijiet kollha tal-Indiċi tal-Ugwaljanza bejn il-Ġeneri (UE-28 u medja): l-Iżvezja (83,9), id-Danimarka (77,4), Franza (75,1), il-Finlandja (74,7), in-Netherlands (74,1), ir-Renju Unit (72,7), l-Irlanda (72,2), Spanja (72,0), il-Belġju (71,4), il-Lussemburgu (70,3), il-medja tal-UE (67,9), is-Slovenja (67,7), il-Ġermanja (67,5), l-Awstrija (66,5), l-Italja (63,5), Malta (63,4), il-Portugall (61,3), il-Latvja (60,8), l-Estonja (60,7), il-Bulgarija (59,6), il-Kroazja (57,9), Ċipru (56,9), il-Litwanja (56,3), iċ-Ċekja (56,2), il-Polonja (55,8), is-Slovakkja (55,5), ir-Rumanija (54,4), l-Ungerija (53), il-Greċja (52,2).

(29) Gama, A., Pedro, A. R., de Carvalho, M. J. L., Guerreiro, A. E., Duarte, V., Quintas, J., Matias, A., Keygnaert, I. & Dias, S., “Domestic Violence during the COVID-19 Pandemic in Portugal” (Il-vjolenza domestika waqt il-pandemija tal-COVID-19 fil-Portugall), Portuguese Journal of Public Health, 2020, 38 (Suppl. 1), p. 32-40.

(30) L-Istitut Ewropew għall-Ugwaljanza bejn is-Sessi, Gender segregation in education, training and the labour market: Review of the implementation of the Beijing Platform for Action in the EU Member States (Is-segregazzjoni skont il-ġeneru fl-edukazzjoni, it-taħriġ u s-suq tax-xogħol: Rieżami tal-implimentazzjoni tal-Pjattaforma ta' Azzjoni ta' Beijing fl-Istati Membri tal-UE), 2017.

(31) Id-Direttiva 2011/36/UE tal-Parlament Ewropew u tal-Kunsill tal-5 ta' April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI (ĠU L 101, 15.4.2011, p. 1).

(32) Gender Equality Index 2020 report (Rapport dwar l-indiċi tal-ugwaljanza bejn il-ġeneri 2020)

(33) Il-proposta tal-Kummissjoni tat-2 ta' Lulju 2008, COM(2008)0426.